**Štartuje 2.ročník prestížnej ceny inžinierskej komory**

Bratislava, 17.marca 2025 - Slovenská komora stavebných inžinierov vyhlásila 2. ročník súťaže Cena inžinierskej komory vo výstavbe (CING), ktorá je určená pre všetkých členov SKSI, ktorí sa významne podieľali na realizácii zaujímavých stavebných projektov. Súťaž ocení vynikajúce inžinierske a technické riešenia v oblasti stavebníctva, s dôrazom na funkčnosť, inovatívnosť a vplyv na životné prostredie.

Cieľom súťaže je prezentácia náročnej práce autorov a ocenenie kvalitných inžinierskych riešení, ktoré prinášajú inováciu a prínos pre stavebníctvo a životné prostredie. Tento prestížny program podporuje výmenu odborných skúseností a zároveň oceňuje kreativitu a technickú brilantnosť našich odborníkov. Súťaž predstavuje jedinečnú príležitosť pre stavebných inžinierov ukázať svoje zručnosti, diela a inovácie. Podanie prihlášky umožní odborníkom zviditeľniť ich prácu na národnej úrovni a získať uznanie medzi kolegami i verejnosťou.

**„Účasť v súťaži znamená viac ako len šancu na víťazstvo. Ide o príležitosť predstaviť inovatívne prístupy a riešenia, inšpirovať kolegov z profesie a zároveň posilniť svoj profesionálny profil,“** hovorí predseda Slovenskej komory stavebných inžinierov Vladimír Benko. **„Víťazi získajú nielen prestížnu cenu, ale aj pozornosť širšej verejnosti a odborníkov z odvetvia.“**

Aké sú podmienky účasti? Súťaž je určená pre budovy a inžinierske stavby, ktoré boli dokončené a skolaudované v období od 1. januára 2022 do 31. decembra 2024 na území Slovenska. Prihlásiť je možné všetky stavby bez veľkostného, obsahového a finančného obmedzenia, pokiaľ spĺňajú podmienky súťaže. Prihlasovateľom môže byť len člen SKSI, ktorý sa významne na projekte podieľal ako projektant, stavbyvedúci, stavebný dozor alebo autor technického riešenia.

Na premiérovom ročníku udelila porota koncom novembra 2024 celkovo 18 ocenení. Absolútnym víťazom v kategórii budov sa stala Eurovea Tower, v kategórií inžinierskych stavieb toto ocenenie získal projekt diaľnice D1 Prešov, západ - Prešov, juh. Medzi stavbami, ktoré boli prihlásené do súťaže, boli moderné mosty, cyklotrasy, ekologické budovy zamerané na trvalú udržateľnosť i verejné priestory obohacujúce životné prostredie slovenských miest. **"Úvodný ročník súťaže nás príjemne prekvapil vysokou účasťou aj kvalitou prihlásených diel. Medzi nimi sú stavby, ktoré reprezentujú súčasné trendy a technológie, čo len potvrdzuje fakt, že slovenské stavebníctvo vie držať krok so svetom. Aj preto sa tešíme na práce, ktoré sa objavia v druhom ročníku,"**  poznamenal predseda SKSI Vladimír Benko.

Termín na prihlásenie je do 31. mája 2025 a slávnostné odovzdávanie ocenení prebehne v reprezentatívnych priestoroch Bratislavského hradu začiatkom decembra 2025.